السلطات دايرة الأبحاث ديالها باش تعرف أسباب وحيثيات الانفجار اللي وقع فمصحة الأندلس فشارع السلاوي فمقاطعة أنفا فكازا، واللي واخا تبين أن البوطات دالكَاز اللي تسببو فيه، كاين احتمال كبير يكونو قراعي الأكسجين ليهم دور كبير فهذ الكارثة اللي سافطات بزاف دالجرحى للمستعجلات. “كود” تواصلات مع مسؤول فالبومية اللي قال بأن القراعي دالأوكسيجين إلى قدامو فعلا كيوليو قنابل موقوتة، وكيمكن يتسببو فانفجارات من هذ القبيل تمشي فيها الأرواح، خصوصا وأن ضغط الأوكسيجين مع الميتال الرقيق باش مصنوعين كيقدرو يكونو بجوج مادة قابلة للانفجار فأي لحظة. وزاد المسؤول بأن بحال هذ القراعي والتجهيزات الطبية الأخرى كيخص تكونطرولا باستمرار “حيت هذ القراعي العمر ديالهم كيتراوح من بيه 10 حتى ل20 عام، وإلى زادو عليها كيوليو يشكلو خطر كبير، حتى على مستوى السموم اللي ممكن تطلق إلى ماتفركَعاتش، حيت الميتال مكيبقاش معقم”. وفالبحت كيقول البومبي بأنه خاص خبير اللي يراقب صلاحية هذ القراعي باش يعرف واش هوما سبب الحريق أو لا، وإلى كانو هوما السباب فممكن المصحة تتحمل المسؤولية إلى كانت شراتهم قدام وفايتين تخدم بيهم أو بقاو عندها حتى تبيريماو، كذلك ممكن تكون تقولبات فيهم وباعوهوم ليها قدام، كذلك الشركة الموكلة من طرف الدولة اللي كتراقب هذ المعدات وكتآنسطايهم حتى هي مسؤولة على هذ الكارثة. وقال بأن شي مصحات كيقلبو على الرخص، وكيشريو سلعة عيانة او قديمة، ومكيهتموش بصحة المواطنين والمرضى اللي كيتعالجو عندهم بقدر ما كيهتمو بالربح المالي، و”كيقولو بأنه واخا هكذاك ما يمكن توقع حتى حاجة، والعافية ماكتشعلش ديما، لكن فاش كتشعل كتخلف خسائر فادحة بزافد وهذشي علاش خاص يشوفو الفاكتورة ديال هذ المشتريات وتاريخها ونوعية القراعي وجودتهم”، على حد تعبيرو. وختم كلامو بالقول “حنا المغاربة مهملين ومكتهمناش حياتنا وحياة الناس وماكنتسوقوش، وهذشي علاش خاص نبداو من نفوسنا ومن ولادنا نربيو فيهم الحرص على سلامة الأشخاص وعلى سلامتهم كثر من أي حاجة خرى، ونتحلاو بالوطنية”. 
شكون كيتحمل مسؤولية حريق مصحة الأندلس.. مسؤول فالبومبية لـ”كود”: المصحة تقدر تكون دارت قراعي قدام دالأكسجين أو شراتهم بيريمي وتقولبات.. وهذ القراعي كلما قدامو كلما ولاو قنابل موقوتة